
Fahéjalkohol - dehidrogenázt kódoló gén expressziójának vizsgálata a vegetáció folyamán Rhodiola rosea növényben

A Rhodiola rosea adaptogén hatású gyógynövény, melynek jótékony hatásait évszázadok óta ismerik és alkalmazzák a tradicionális gyógyászatban. Hatóanyagairól és gyógyhatásairól számos irodalmi adat és klinikai vizsgálat áll rendelkezésünkre. Mára már a modern orvostudomány is elfogadja a szervezetre gyakorolt jótékony hatását. A legfontosabb hatóanyagainak a fahéjalkohol glikozidokat (rozin, rozavin, rozarin) és a szalidrozidot tartják. Ezek bioszintézisének egyik enzime a fahéjalkohol-dehidrogenáz (CAD), mely a fahéjaldehidet fahéjalkohollá alakítja. A lignin bioszintézis kapcsán aktívan kutatott enzim, azonban a fahéjalkoholok bioszintézisében játszott szerepéről kevés információ áll rendelkezésünkre.
Munkánk során ennek a génnek az expresszióját vizsgáltuk valós idejű PCR-rel Rhodiola rosea növény különböző szöveteiben a vegetáció során. Ezzel párhuzamosan HPLC (Hight Pressure Liquid Chromatography) technikával a vegetációs periódus során felhalmozódó hatóanyag-tartalmat vizsgáltuk, majd összevetettük a CAD gén expressziós mintázatát a hatóanyag-tartalom alakulásával.
A valós idejű PCR vizsgálat során alkalmazott primer pár korábbi tanszéki kutatások eredménye. A fahéjalkohol-dehidrogenáz expressziója minden egyes növényi szövetben (levélben, gyökérben és rizómában) kimutatható volt. A kapott expressziós adatokből REST szoftverrel relatív génexpressziós értékeket határoztunk meg. A kapott értékek alapján a levélben az expresszió virágzás után lecsökkent, majd tartósan alacsony szinten maradt. Gyökérben és rizómában szintén megfigyelhető volt a virágzás utáni expresszió csökkenése, azonban ez a vegetáció végére ismét növekvő tendenciát mutatott.
A hatóanyag-tartalom meghatározás során a komponensek mennyiségét mg/100g szárazanyagban határoztuk meg. Gyökérben a hatóanyag-tartalom meghatározásakor két maximumot detektáltunk: az elsőt a vegetációs periódus kezdetén, a másodikat pedig a végén. Virágzáskor a hatóanyag-tartalom jelentősen lecsökkent, azt követően azonban ismét növekvő tendenciát mutattak az értékek. Rizómában azonban csak egy maximum volt megfigyelhető közvetlenül a virágzási periódus előtt. Virágzáskor a hatóanyag-tartalom szintén számottevően lecsökkent, azonban rizóma esetén tartósan ezen a szinten is maradt.
A fahéjalkohol-dehidrogenáz gén expressziója és a hatóanyag-tartalomváltozásának összevetése során megállapítottuk, hogy a gén relatív kifejeződése és a hatóanyag-tartalom változása között nem volt detektálható összefüggés.



